Diari Oficial de la Generalitat Valenciana


Sumari del DOGV 3838, del 18-09-2000 (2000/7476)

DECRET 135/2000, de 12 de setembre, del Govern Valencià, pel qual s'estableixen les condicions i els requisits per a la concessió de les autoritzacions excepcionals per a la caça de tords amb parany a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/09/12/132/dof/vci/html**

### Dades del document

Número de DOGV
:   3838

Data del DOGV
:   18-09-2000

Secció del DOGV
:   I. DISPOSICIONS GENERALS

Número del document
:   2000/7476


Data del document
:   12-09-2000

Organisme emissor
:   Conselleria de Medi Ambient

Tipus de document
:   Decret

Descriptors 

:   * regulació de la caça
    * caça
    * legislació

DECRET 135/2000, de 12 de setembre, del Govern Valencià, pel qual s'estableixen les condicions i els requisits per a la concessió de les autoritzacions excepcionals per a la caça de tords amb parany a la Comunitat Valenciana. [2000/M7476]
  
El parany és un mètode cinegètic tradicional a la Comunitat Valenciana, practicat al llarg dels últims segles, que consisteix en la captura de túrdids (tords) mitjançant l'ús de substàncies adhesives, normalment vesc, disposades sobre varetes que es col·loquen en arbres expressament podats i preparats amb aquesta finalitat; els tords són atrets cap a aquests arbres mitjançant reclams bucals o espècimens engabiats de les mateixes espècies. Aquest mètode està profundament arrelat en la cultura i en els paisatges rurals de moltes comarques valencianes; és una pràctica que s'ha fet durant segles en l'àmbit d'un equilibri amb la conservació del medi agrari i ha ajudat a la prevenció de danys que aquests ocells causen a determinades classes de conreus.
  
La Directiva 79/409 del Consell de les Comunitats Europees, de 2 d'abril de 1979, relativa a la conservació dels ocells silvestres, en l'article 8 prohibeix de manera expressa l'ús d'aquest mètode amb caràcter general d'un dels elements indispensables per a la caça amb parany: el vesc. No obstant això, l'article 9.1.a) i c) de la directiva esmentada possibilita exceptuar la referida prohibició, entre altres fins, per tal de prevenir danys importants en els conreus i permetre, en condicions estrictament controlades i de manera selectiva, la captura, la retenció o qualsevol altra explotació prudent de determinats ocells en petites quantitats.
  
En l'ordenament jurídic espanyol, i de manera expressa en la Llei 4/1989, de 27 de març, de Conservació dels Espais Naturals i la Flora i la Fauna Silvestres, també s'arreplega la prohibició esmentada en l'article 34.a), com també les possibilitats d'excepció esmentades en l'article 28.2. En concret, l'apartat 2.f), introduït en la modificació efectuada per la Llei 40/1997, trasllada a l'ordenament jurídic espanyol l'article 9.1.c) de la directiva a què s'ha fet referència.
  
A la Comunitat Valenciana, i per l'Ordre de 15 de juny de 1988, de la Conselleria d'Agricultura i Pesca, per la qual es regula amb caràcter general l'activitat cinegètica, es va establir igualment aquest règim general de prohibició, com també la possibilitat d'autorització excepcional per a la captura amb parany de 4 espècies cinegètiques si es complien determinades condicions addicionals.
  
Fins ara, la Conselleria de Medi Ambient ha emés regularment les autoritzacions excepcionals esmentades, basant-se en el fet que l'alt grau de tradició no permet trobar-hi solucions més satisfactòries, en el sentit exigit per la Directiva 79/409. A més a més, les espècies indicades poden produir danys importants a diversos conreus, danys que se centren de manera especial en el cas de l'oliverar. Per tot el que s'ha dit, durant els anys precedents la Conselleria de Medi Ambient ha emés instruccions precises tenint en compte aquest criteri per a coordinar l'emissió de les autoritzacions excepcionals que, d'acord amb l'ordre ja esmentada, han de ser expedides pels directors territorials de Medi Ambient.
  
A pesar de tot, i amb la finalitat de respondre a les demandes socials i culturals associades a aquest mètode tradicional tan arrelat a la Comunitat Valenciana, es fa necessària una regulació precisa d'aquesta pràctica amb suficient rang jurídic i un grau de publicitat adequat que suplisca la llacuna normativa que hi ha en el nostre ordenament en aquesta matèria i que adeqüe els procediments reguladors a l'àmbit que permet la legalitat vigent. Així mateix, i considerant que el manteniment de la tradició ha de comportar de manera implícita el respecte als elements i als recursos naturals relacionats amb l'activitat de caça amb parany, s'hi han d'introduir progressivament elements normatius que integren cada vegada més el caçador en un paper actiu de conservació dels sistemes agraris i naturals. Fins que s'establisca una regulació adequada per a tot el que s'ha dit en l'àmbit de la futura Llei de Caça de la Comunitat Valenciana, és convenient la creació d'una normativa per a aquest mètode cinegètic.
  
S'incorpora a aquest decret un conjunt d'importants condicionaments, restriccions i limitacions a l'ús del parany que es refereixen a l'establiment de quotes límit de captura en què els càlculs s'estableixen una vegada analitzada la informació tècnica i científica disponible sobre les poblacions d'aquestes espècies, i considerant tant les dades de l'àmbit de la Comunitat Valenciana com les d'àmbit nacional o europeu, la imposició de la utilització de reclams tradicionals i de vesc i dissolvents naturals, la formació dels practicants, l'obligació de permanència i la d'evitar la captura d'ocells no autoritzats.
  
Aquest conjunt de disposicions està destinat a garantir tant l'ús del mètode de forma tradicional, si bé aquesta circumstància, per si mateixa, no podria justificar l'excepcionalitat, com l'ús adequat d'aquesta tècnica tradicional en condicions de selectivitat i de captura no massiva.
  
Val a dir que, en si mateix, el vesc no és un element selectiu, però adequadament utilitzat d'acord amb les restriccions i les limitacions d'aquest decret, aquestes fan del parany un mètode o mode de captura totalment selectiu, sempre que es respecten les condicions establides.
  
Al seu torn, les limitacions imposades són mostra de la decidida voluntat de la Generalitat Valenciana de protegir el medi ambient i de garantir en l'exercici d'aquesta modalitat de caça el mínim impacte negatiu per a la fauna silvestre de la comunitat.
  
Tot això està acompanyat per la fixació de rigoroses mesures de control i policia administrativa que garantisquen el compliment efectiu de les condicions d'ús imposat.
  
En conseqüència, a proposta del conseller de Medi Ambient, havent escoltat les principals entitats encarregades dels interessos col·lectius afectats; conforme amb el Consell Jurídic Consultiu de la Comunitat Valenciana, i amb la deliberació prèvia del Govern Valencià, en la reunió del dia 12 de setembre de 2000,
  
DECRETE
  
Article 1. Objecte
  
És objecte d'aquest decret l'establiment del règim jurídic per a la concessió excepcional d'autoritzacions per a la caça de tords amb parany, de conformitat amb el que s'estableix en l'article 9 de la Directiva 79/409, i en l'article 28.2.f) de la Llei 4/1989, modificada per Llei 40/1997, per la qual es possibilita la pràctica de la caça de tords amb parany a la Comunitat Valenciana.
  
A l'efecte d'aquest decret, té la consideració de parany la instal·lació fixa composta per arbres adults i vius en què el creixement i la forma es modela per mitjà de guiatge i poda a fi de condicionar la parada de túrdids en determinades branques o elements auxiliars (perxes) que s'instal·len durant el pas migratori d'aquests ocells amb la finalitat de procedir a capturar-los gràcies a la col·locació de varetes impregnades de vesc disposades sobre les perxes.
  
Les autoritzacions per a la caça de tords amb parany es concediran d'acord amb les condicions que s'estableixen en aquest decret, i d'acord amb els criteris de tradició, selectivitat i estricte control definits en els articles següents.
  
Article 2. Autoritzacions
  
1. Es concedirà una autorització única per parany. Poden obtenir autoritzacions les persones en què concórreguen les circumstàncies següents:
  
- Ser titulars de paranys que figuren en els inventaris de paranys existents a la Conselleria de Medi Ambient.
  
- No haver sigut sancionats en les tres últimes temporades com a conseqüència de l'incompliment de les condicions establides en els articles 3, 4 i 5 d'aquest decret, ni per haver impedit l'acció inspectora dels agents de l'autoritat.
  
- Haver obtingut almenys una autorització per a la pràctica d'aquesta modalitat de caça en els últims quatre anys.
  
2. Els canvis de titularitat del parany a l'efecte administratiu només s'autoritzen per transmissió hereditària o per cessió entre el titular registrat i una de les persones que ja haja actuat abans en el parany com a col·laboradora.
  
3. Els canvis de titularitat del parany no seran possibles mentre dure el període d'inhabilitació per incompliment dels requisits per a l'autorització del parany.
  
4. En les autoritzacions podran figurar fins a quatre col·laboradors. En qualsevol cas, tots ells hauran de tenir la llicència oportuna de caça i, si escau, l'autorització del titular del vedat de caça.
  
Article 3. Mètode tradicional
  
1. Reclams tradicionals. Per tal d'assegurar que l'activitat es realitza de forma tradicional, els únics reclams permesos són els bucals, els manuals i els ocells vius de les espècies relacionades en l'article 4; no es permeten tenir ocells cegats o mutilats ni altres espècies vives o dissecades. Queda prohibit tenir als paranys reproductors elèctrics de so, altaveus i cablatge associat.
  
2. Substàncies adhesives i dissolvents tradicionals. És requisit imprescindible l'ús de substàncies adhesives blanes, de neteja fàcil amb l'ajuda d'un dissolvent no agressiu per a plomes d'ocells. Les substàncies adhesives, el vesc, han d'estar elaborades amb productes naturals, o bé amb productes sintètics que acrediten tenir igual o menys adhesivitat, o més facilitat de neteja del plomatge. Pel que fa als productes sintètics, només es poden utilitzar aquells que estiguen autoritzats expressament per la Conselleria de Medi Ambient, o que consten de forma expressa en l'autorització que es concedisca per a la caça.
  
3. Varetes suport del vesc. Els materials han de ser naturals o sintètics sense excedir de 25 cm.
  
Article 4. Condicions de selectivitat
  
A fi de garantir la selectivitat del parany, s'estableixen les condicions següents:
  
1. Espècies autoritzades. Les espècies autoritzades per a la captura són les següents: tord comú (Turdus philomelos); griva cerdana (Turdus pilaris); tord ala-roig (Turdus iliacus); i griva (Turdus viscivorus). Queda prohibida la comercialització d'aquestes espècies.
  
2. Obligació d'evitar la captura d'ocells no autoritzats: és obligació del titular i dels seus col·laboradors impedir que al parany es capture qualsevol espècie distinta de les autoritzades; s'han de prendre les mesures preventives necessàries a fi d'evitar l'atracció d'ocells que no siguen objecte de captura.
  
3. Varetes i perxes. Les varetes s'han de disposar verticalment, sobre les perxes, de forma paral·lela i a una distància mínima entre si de 20 cm. Les varetes no s'han de superposar en la projecció vertical fins al sòl, amb la finalitat d'aconseguir que durant la retenció i en el desplaçament de caiguda, l'ocell no s'adherisca successivament a diverses varetes.
  
4. Substàncies adhesives i dissolvents. La compatibilitat entre les substàncies adhesives, els dissolvents i el bon estat del plomatge dels ocells que siguen retinguts ha de ser òptima. Les substàncies adhesives s'han de poder netejar fàcilment. Per a procedir a la neteja d'exemplars, cada parany ha de disposar dels productes específics per a fer-ho.
  
5. Arreplega dels exemplars caiguts: els ocells caiguts s'han d'arreplegar un a un manualment, de forma immediata; no es permet la utilització d'embuts recol·lectors o altres mecanismes que canalitzen de manera automàtica els ocells capturats, ni les arquetes per a l'emmagatzemament dels exemplars, i sense donar possibilitat perquè els ocells més menuts que no siguen objecte de captura es puguen escapar o alliberar-se sense que prèviament s'haja procedit a netejar-los convenientment. A fi d'evitar impregnacions innecessàries, el terra ha d'estar net de restes de vesc i de varetes.
  
6. Muntatge i desmuntatge de les varetes. El muntatge i el desmuntatge de les varetes impregnades de vesc al parany ha de ser tan curt com siga possible. Les varetes s'han de retirar immediatament quan s'ha arribat a la quota de captures, o en concloure l'horari previst en l'article 7. En cap cas l'operació de col·locació i de retirada de les varetes no es pot allargar durant més d'una hora del període autoritzat de captura.
  
7. Altres prohibicions: queda prohibit exercir simultàniament al parany la captura de fringíl·lids per a cant i la de túrdids previstos en aquest decret.
  
Article 5. Captura i retenció d'ocells en petites quantitats
  
1. Límits anuals: per tal de garantir la captura, la retenció o qualsevol forma d'explotació prudent en petites quantitats de les espècies objecte d'aquesta modalitat de caça, s'estableixen uns límits sostenibles màxims de captura.
  
2. Quotes anuals: el nombre màxim de captures per parany i dia és de 15 exemplars. La suma total de captures per a cada parany no ha de superar 150 exemplars cada temporada. Els exemplars que, superant el límit permés, siguen capturats accidentalment, han de ser immediatament netejats de restes de vesc i alliberats al lloc de captura; la retenció d'aquests exemplars queda totalment prohibida. En finalitzar cada jornada és obligatori anotar les captures en el quadern de camp del parany.
  
3. Nombre d'arbres: els paranys poden estar compostos per un màxim de fins a cinc arbres de dos o més metres d'alçària; queda prohibida la utilització d'arbustos o d'arbres d'alçària inferior a dos metres. El nombre màxim de perxes actives per parany és de 100.
  
4. Publicitat de resultats: la Conselleria de Medi Ambient facilitarà a qualsevol interessat els resultats globals de les captures fetes.
  
Article 6. Condicions de control
  
1. Control per part de l'administració. El control de les condicions establides en aquest decret i en les autoritzacions es realitzarà pels agents de l'autoritat des del moment de la concessió de l'autorització i fins a la finalització de la temporada. El fet d'impedir-los l'entrada al parany i dificultar-los l'acció d'inspecció serà un motiu de sanció.
  
Els paranyers estan obligats a facilitar a aquests agents la documentació que s'indica en l'apartat 2 d'aquest article a fi que siga inspeccionada, i han de tenir degudament actualitzat el quadern de camp a què es fa referència. El parany ha d'estar obert per a la inspecció durant tota la temporada, i també ho ha d'estar en els moments de preparació.
  
2. Control per part del paranyer
  
a) Identificació: cada parany ha de tenir en un lloc ben visible una xapa metàl·lica identificadora (de dimensions mínimes 20 x 30 cm) amb el seu número de matrícula.
  
b) Documentació: durant l'exercici de la caça, cada paranyer ha de portar damunt l'autorització corresponent, a més a més del quadern de camp; també ha de portar la documentació obligatòria per a l'exercici de l'activitat cinegètica: la llicència de caça en vigor de la Comunitat Valenciana, la documentació identificadora vàlida (DNI, passaport o carnet de conduir) i, si escau, el permís del titular cinegètic.
  
En el quadern de camp s'han d'anotar les jornades fetes, les retencions i els alliberaments d'ocells, les captures de tords per espècies, les incidències i les revisions. Una vegada acabada la temporada, i abans del 15 de desembre de cada any, el titular ha d'entregar aquest quadern als serveis territorials corresponents de la Conselleria de Medi Ambient. Així mateix s'han d'emplenar els sobres d'arreplega de mostres i dades biològiques sobre la captura de tords, els quals s'han de sol·licitar als serveis territorials esmentats.
  
c) Supervisió: sempre que s'exercisca l'activitat (mentre les varetes estiguen posades), el titular, o bé un col·laborador, han de ser-hi presents.
  
Article 7. Temporada hàbil i horari
  
La temporada hàbil per a la pràctica d'aquesta modalitat serà des del 12 d'octubre fins al 7 de novembre, ambdós inclusivament, sense limitació de dies de la setmana. L'horari hàbil serà des de les 18.30 hores fins a les 10.00 hores de l'endemà. Totes les jornades i els horaris utilitzats han de quedar anotats al quadern de camp.
  
Article 8. Modificació, suspensió o anul·lació de les autoritzacions
  
Les autoritzacions concedides poden modificar-se, suspendre's o anul·lar-se quan hi concórreguen circumstàncies excepcionals que aconsellen l'adopció de mesures urgents per tal de salvaguardar les poblacions de tords, o quan per raons de tipus biològic s'aconselle l'establiment d'una moratòria temporal o prohibicions especials.
  
Article 9. Terrenys
  
Aquesta activitat només es pot exercir en terrenys de caràcter agrícola o forestal. A aquest efecte, en la sol·licitud ha de figurar el tipus de conreu o la classe d'arbre on es troba el parany.
  
Article 10. Tramitació de les sol·licituds
  
Les sol·licituds d'autorització s'han de presentar abans del 31 de maig de cada any i han de ser resoltes abans de l'1 d'octubre pels directors territorials de la Conselleria de Medi Ambient, després de la comprovació de les circumstàncies que figuren en la sol·licitud. Juntament amb la concessió de l'autorització, s'entregarà al titular un quadern de camp de parany i quedaran a la disposició dels sol·licitants els sobres per a l'arreplega de mostres biològiques dels exemplars capturats.
  
Article 11. Responsabilitat
  
El titular i els seus col·laboradors tenen l'obligació de vigilar escrupolosament dins del parany el compliment del que es disposa en aquest decret, de les condicions especials de les autoritzacions i en general de les normes relatives a la caça, les espècies protegides i la protecció del medi ambient.
  
La seua responsabilitat serà solidària per les infraccions que, si s'escau, es cometen per vulneració d'aquestes normes.
  
Article 12. Règim sancionador
  
L'incompliment del que es disposa en aquest decret se sancionarà de conformitat amb el que es disposa en l'article 48 de la Llei 1/1970, de 4 d'abril, de Caça, amb relació al Decret 506/1971, de 25 de març, que la desplega; de manera supletòria, en els aspectes no previstos en aquella serà d'aplicació la Llei 4/1989, de 27 de març, de Conservació dels Espais Naturals i de la Flora i Fauna Silvestres, i els reials decrets que la despleguen.
  
Les infraccions comeses per la vulneració de les condicions d'ús del parany establides en aquest decret comportaran el decomís i la retirada dels ocells capturats, i també dels instruments i els objectes materials que hagen servit per a cometre la infracció, de conformitat amb el que es disposa en l'article 50 de la Llei 1/1970, de 4 d'abril, de Caça.
  
La reiteració en l'incompliment de les condicions establides en els articles 3, 4 i 5 d'aquest decret, com també en la sanció causada per haver impedit l'acció inspectora dels agents de l'autoritat, comportarà la revocació definitiva de l'autorització i la retirada del parany de l'inventari corresponent, després d'audiència prèvia a la persona interessada.
  
Article 13. Formació del paranyer
  
Amb la finalitat d'iniciar un programa de formació continuada del paranyer en la selectivitat i la tradició de l'art de caça de tords amb parany, la conselleria disposarà les mesures oportunes per tal d'assegurar tant la capacitació com l'acreditació dels paranyers mitjançant la realització de cursos i la superació de les proves corresponents. Per al desplegament d'aquestes mesures, la conselleria establirà els convenis necessaris amb les institucions i les associacions relacionades que demostren estar preparades per a participar en els programes de formació contínua.
  
Disposició addicional
  
La Generalitat Valenciana comunicarà al Ministeri de Medi Ambient les autoritzacions acordades a fi que després siguen notificades a la Comissió de les Comunitats Europees.
  
Disposicions finals
  
Primera
  
Es faculta el conseller de Medi Ambient perquè dicte les disposicions necessàries per al compliment i el desplegament d'aquest decret.
  
Segona
  
Aquest decret entrarà en vigor a partir de l'endemà de ser publicat al Diari Oficial de la Generalitat Valenciana.
  
Valencia, 12 de setembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Medi Ambient,


Còpia Permalink ELI